b"\n_START_ARTICLE_\nMuseu de la Civilitzaci\xc3\xb3 Romana\n_START_SECTION_\nExposici\xc3\xb3 arqueol\xc3\xb2gica\n_START_PARAGRAPH_\nEl material que s'exhibeix al museu prov\xc3\xa9 en gran part de dues importants exposicions efectuades anteriorment. La primera fou una exposici\xc3\xb3 d'arqueologia organitzada per Rodolfo Lanciani al 1911, a les termes de Diocleci\xc3\xa0, per commemorar els cinquanta anys de la unificaci\xc3\xb3 d'It\xc3\xa0lia. Estava dedicada principalment a mostrar la pres\xc3\xa8ncia de la civilitzaci\xc3\xb3 romana a les prov\xc3\xadncies. Els materials preparats per a l'exposici\xc3\xb3 de 1911 no es van dispersar, sin\xc3\xb3 que s'aplegaren a la seu de l'antiga fleca Pantanella, a la Boca de la Veritat (l'edifici formava part dels edificis industrials que es trobaven a l'\xc3\xa0rea del Circ M\xc3\xa0xim fins als anys trenta). Aquest edifici, reconstru\xc3\xaft, fou convertit en seu del Museu de l'Imperi rom\xc3\xa0 al 1929.\n_START_SECTION_\nExposici\xc3\xb3 en el bimil\xc2\xb7lenari del naixement d'Octavi August\n_START_PARAGRAPH_\nEl 1937, el govern feixista va organitzar, al palau de les Exposicions, una per celebrar el bimil\xc2\xb7lenari del naixement d'Octavi August i, en el fons, celebrar el r\xc3\xa8gim feixista que acabava de proclamar l'imperi al 1936. En l'exposici\xc3\xb3 es mostraren les obres del  Museu de l'Imperi rom\xc3\xa0, que se n'afegiren a moltes altres preparades per a l'ocasi\xc3\xb3, entre aquestes la gran maqueta de la Roma imperial, que \xc3\xa9s l'obra m\xc3\xa9s coneguda del museu. L'exposici\xc3\xb3 suscit\xc3\xa0 molt d'inter\xc3\xa9s i \xc3\xa9s per aix\xc3\xb2 que nasqu\xc3\xa9 la idea d'un Museu de la Civilitzaci\xc3\xb3 Romana que es construiria a la zona de l'EUR.\n_START_SECTION_\nEl projecte de la seu del museu\n_START_PARAGRAPH_\nAix\xc3\xad es va arribar el 1939 a la realitzaci\xc3\xb3 del projecte per a l'edifici que alberga actualment el museu. El dissenyaren els arquitectes Pietro Aschieri, Cesare  Pascoletti, Gino Peressutti i Domenico Bernardini. L'edifici hauria d'haver servit per a una exposici\xc3\xb3 que celebr\xc3\xa9s els triomfs del feixisme, la qual tindria lloc en l'Exposici\xc3\xb3 Universal de Roma prevista per al 1942. La FIAT es va encarregar del projecte i en fou durant molts anys la propiet\xc3\xa0ria. Per aquell temps, la gran ind\xc3\xbastria de Tor\xc3\xad estava dirigida pel senador Agnelli. Nom\xc3\xa9s despr\xc3\xa9s de l'exposici\xc3\xb3 de 1942, l'edifici hauria d'haver acollit, de manera permanent, la gran quantitat d'obres exposades en l'exposici\xc3\xb3 pel bimil\xc2\xb7lenari del naixement d'August.\n_START_SECTION_\nEl Museu de la Civilitzaci\xc3\xb3 Romana\n_START_PARAGRAPH_\nA causa de l'esclat de la Segona Guerra mundial, l'exposici\xc3\xb3 prevista per al 1942 no es feu i els treballs de construcci\xc3\xb3 del nou edifici es van interrompre. Al 1952 s'acab\xc3\xa0 l'edifici i se'n va obrir al p\xc3\xbablic una part en aquest mateix any; i completament al 1955. La monumental estructura arquitect\xc3\xb2nica fou donada per la FIAT a l'Organitzaci\xc3\xb3 EUR i la gesti\xc3\xb3 se'n confi\xc3\xa0 al municipi de Roma. Entre els materials que s'han dipositat despr\xc3\xa9s de la inauguraci\xc3\xb3, sobre\xc3\xafx la gran maqueta de la Roma arcaica, que permet comparar-la amb la gran maqueta de la Roma imperial.\n_START_SECTION_\nCaracter\xc3\xadstiques de l'edifici\n_START_PARAGRAPH_\nL'edifici es compon de dos cossos laterals units per un tercer cos, format per una columnata elevada. Els murs s\xc3\xb3n recoberts de tova i les immenses columnes s\xc3\xb3n de travert\xc3\xad. Sota la columnata hi ha una llarga galeria semienterrada on s'exposen les c\xc3\xb2pies del relleu de la columna trajana. Una particularitat interessant de l'edifici \xc3\xa9s la gaireb\xc3\xa9 total abs\xc3\xa8ncia de finestres i les lluernes al sostre, la qual cosa impedeix al visitant tenir contacte amb l'exterior i se submergeix aix\xc3\xad emocionalment en el passat. Com un homenatge a la contribuci\xc3\xb3 de la FIAT, la pla\xc3\xa7a est\xc3\xa0 dedicada al senador Giovanni Agnelli. Des de 2004, l'edifici allotja tamb\xc3\xa9 un planetari, provinent de la sala Octagonal de les termes de Diocleci\xc3\xa0 i el Museu Astron\xc3\xb2mic de Roma. Des que acab\xc3\xa0 la Segona Guerra mundial, la pla\xc3\xa7a d'enfront del museu s'ha utilitzat sovint com a escenografia per a pel\xc2\xb7l\xc3\xadcules de car\xc3\xa0cter historicomitol\xc3\xb2gic, com la producci\xc3\xb3 francesa Peplum  dels anys cinquanta i seixanta. Una de les primeres pel\xc2\xb7l\xc3\xadcules rodades ac\xc3\xad fou OK, Ner\xc3\xb3, de Mario Soldati, al 1950, fins a les s\xc3\xa8ries de televisi\xc3\xb3 recents sobre Roma antiga._NEWLINE_L'any 2015, l'edifici principal s'utilitz\xc3\xa0 per a la 24a pel\xc2\xb7l\xc3\xadcula de James Bond, Spectre, protagonitzada per Daniel Craig.\n_START_SECTION_\nDistribuci\xc3\xb3 actual\n_START_PARAGRAPH_\nEl museu actualment est\xc3\xa0 subdividit en 59 seccions; ocupa una superf\xc3\xadcie de 12.000 metres quadrats i es troba en sales l'al\xc3\xa7ada mitjana de 10 metres, cosa que permet reconstruccions en escala 1:1 de fa\xc3\xa7anes de monuments._NEWLINE_Entre les peces m\xc3\xa9s interessants hi ha la gran maqueta de Roma antiga en temps de Constant\xc3\xad I, del s. IV de. La reconstrucci\xc3\xb3, realitzada per l'arquitecte Italo Gismondi, respon a rigorosos criteris cient\xc3\xadfics: t\xc3\xa9 com a base la Forma Uribis Severiana, un pl\xc3\xa0nol en marbre del segle III de, i la Forma Urbis Romae de l'arque\xc3\xb2leg Rodolfo Lanciani. La maqueta es continua modificant d'acord amb els descobriments arqueol\xc3\xb2gics m\xc3\xa9s recents._NEWLINE_De gran inter\xc3\xa9s s\xc3\xb3n tamb\xc3\xa9 les c\xc3\xb2pies dels relleus de la Columna Trajana, constru\xc3\xafda al 113 de, seguint un projecte d'Apolodor de Damasc per celebrar les vict\xc3\xb2ries de l'emperador Traj\xc3\xa0 a la D\xc3\xa0cia, en dues guerres, una del 101 al 102 i una altra del 105 al 106. La reproducci\xc3\xb3 dels relleus de la columna exposada en aquest museu \xc3\xa9s una de les tres s\xc3\xa8ries que man\xc3\xa0 preparar Napole\xc3\xb3 III al 1861; les altres dues es troben a Fran\xc3\xa7a, a Saint-Germain-en-Laye, i a Anglaterra, en l'Albert Museum. La c\xc3\xb2pia que es troba ac\xc3\xad fou donada per l'emperador al papa Pius IX; despr\xc3\xa9s Pius XII la don\xc3\xa0 a aquest museu. L'actual exposici\xc3\xb3 horitzontal de les escenes, que tenen una longitud de quasi 200 metres, permet veure de prop tots els relleus en l'estat de conservaci\xc3\xb3 del segle XIX, i fa que l'espectador entre en contacte amb les 2.500 figures d'una de les obres principals de l'art rom\xc3\xa0._NEWLINE_S\xc3\xb3n tamb\xc3\xa9 molt interessants els calcs dels relleus del gran fris de Traj\xc3\xa0, que t\xc3\xa9 una al\xc3\xa7\xc3\xa0ria de 3 metres i m\xc3\xa9s de 18 de llarg. Els calcs permeten admirar en la seua unitat origin\xc3\xa0ria aquesta important obra escult\xc3\xb2rica, que en l'\xc3\xa8poca de l'emperador Constant\xc3\xad va ser dividida en quatre parts i col\xc2\xb7locada sobre l'arc a ell dedicat, on encara hui es troba dividida en quatre blocs: dos se'n troben al passatge de l'arc central i dos a la part superior. _NEWLINE_Altres maquetes interessants s\xc3\xb3n els de la Vil\xc2\xb7la Adriana i la maqueta de Roma Arcaica, en escala 1:1.000. El recorregut es divideix en dos sectors, un de cronol\xc3\xb2gic i un altre de tem\xc3\xa0tic. El primer, que es compon de dotze sales, ofereix una s\xc3\xadntesi hist\xc3\xb2rica des dels or\xc3\xadgens fins al segle VI de; el sector tem\xc3\xa0tic es desenvolupa al llarg de dotze sales i explica diversos aspectes de la vida quotidiana i de la cultura en general. La s\xc3\xa8rie de c\xc3\xb2pies de la columna trajana s'exposa dins del sector tem\xc3\xa0tic i al final se'n troba la gran maqueta de Roma imperial."